Preben Rudiengaard (V), 2001-03-29:
Efter en række måske lidt drøje forhandlinger fremsætter sundhedsministeren nu dette lovforslag. Det er således, at ved ethvert forlig må man give lidt, og man må tage lidt, og det er selvfølgelig også sket i dette tilfælde, men jeg vil gerne præcisere, at lovforslaget er en lille modernisering med en mikroskopisk liberalisering.
Det skal ikke være nogen hemmelighed, at Venstre gerne ville være gået videre, men vi har selvfølgelig respekt for et indgået forlig.
Der skal også være sikkerhed for, at alle borgere i dette land uanset bopæl har let adgang til at købe lægemidler, både de receptpligtige, de apoteksforbeholdte og de ikkeapoteksforbeholdte.
Eller sagt på en anden måde: Der skal være sikkerhed for, at der også er en lægemiddelforsyning i de tyndt befolkede områder.
Vi er netop blevet opmærksom på, at der kan være visse helt ekstreme yderområder, som kan have det lidt problematisk med det, der hedder håndkøb
, men det håber jeg vi kan se på under udvalgsarbejdet.
Der skal også være fri konkurrence på ikkeapoteksforbeholdte lægemidler med det mål, at befolkningen kan få så gode og så billige lægemidler som muligt.
Der skal være sikkerhed for, at de lægemidler, der gives til fri handel, sælges på en sådan måde og i sådanne pakningsstørrelser, at muligheden for selvforgiftning minimeres mest muligt.
Ophævelsen af apoteksforbeholdet på visse håndkøbslægemidler må ikke, og det skal vi arbejde for, få en øget effekt på prisudviklingen på de apoteksforbeholdte lægemidler, og det er også vigtigt, at patienter med kroniske lidelser, og som har behov for specifikke håndkøbsmidler, stadig væk kan opnå et tilskud til det ordinerede præparat.
Vi havde i Venstre gerne set en friere nedsættelsesmulighed og en øget konkurrence mellem apotekerne.
Der skal ikke herske nogen tvivl om, at hele vores apotekervæsen er et tungt, bureaukratisk, administrativt system, som er centralt gennemreguleret og styret.
Vi erkender, at vi ikke denne gang kunne komme igennem med en grundlæggende liberalisering af væsenet, men hilser velkommen, at der er løftet en lille flig i form af, at en apoteker nu må eje op til fire apoteker, at apoteksfilialer kan drives uden farmaceutbemanding, at regulering af apotekernes åbningstid afskaffes, og at der sker en modernisering af udnævnelsessystemet med henblik på retten til at drive et apotek. Venstre hilser det også meget velkommen, at apotekerne nu indgår som en del af det samlede sundhedsvæsen med hensyn til at udbyde serviceydelser, folkesundhed, sundhedsfremme osv.
I Venstre er vi klar over, at det tunge og konkurrencehæmmende udligningssystem er en hæmsko for udvikling og dynamik i apotekervæsenet.
Derfor fik vi også medtaget, at der nu skal ske en granskning og en vurdering af udligningssystemet, men vi er også klar over, at der vedvarende skal sikres en lægemiddelforsyning i de tyndt befolkede områder, netop der, hvor de mindre rentable og udligningstunge apoteker er placeret.
Vi kan også meget kraftigt gå ind for den dosisdispensering, som der er lagt op til.
Venstre har jo altid kæmpet for, at de danske patienter får øget frihed til at vælge, hvor de ønsker at blive behandlet, også gerne på privathospitaler, så derfor er vi også glade for, at privathospitalerne nu også får mulighed for at oprette eget sygehusapotek.
Der er jo nedsat et udvalg om det.
Samtidig vil vi gerne have lidt mere styr på prisdannelsen på det veterinære lægemiddelområde og ser frem til det udvalgsarbejde, der kommer.
I Venstre kan vi gå ind for lovforslaget, som det foreligger, men vi vil gerne præcisere, at det kunne være blevet bedre set ud fra et liberalistisk grundsynspunkt, men Rom blev jo ikke bygget på én dag.